CELEX: 
Language: lt
Date: 2021-07-06 00:00:00
Title: KOMISIJOS DELEGUOTASIS REGLAMENTAS (ES) …/... kuriuo dėl prievolės išduoti ryžių eksporto licenciją iš dalies keičiamas Deleguotasis reglamentas (ES) 2016/1237

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               Komisijos deleguotajame reglamente (ES) 2016/1237, be kita ko, nustatyta prievolė išduoti eksporto licencijas lukštentiems (rudiesiems) ryžiams ir iš dalies arba visiškai nulukštentiems, poliruotiems arba nepoliruotiems, glazūruotiems arba neglazūruotiems ryžiams. Tačiau dabar veiksminga eksporto stebėsena gali būti vykdoma kitomis priemonėmis, pvz., naudojantis priežiūros sistema (Mokesčių ir muitų sąjungos GD). Remiantis kai kurių suinteresuotųjų šalių ir valstybių narių prašymu ir siekiant supaprastinimo bei siekiant sumažinti valstybių narių ir ūkio subjektų administracinę naštą, turėtų būti panaikintas reikalavimas išduoti eksporto licencijas lukštentiems (rudiesiems) ryžiams ir iš dalies arba visiškai nulukštentiems, poliruotiems arba nepoliruotiems, glazūruotiems arba neglazūruotiems ryžiams. Nors dėl tų pačių priežasčių galėtų būti panaikintos ir ryžių importo licencijos, jos turi būti toliau taikomos, kad būtų įvykdyti Sąjungos įsipareigojimai pagal 2005 m. susitarimus su Tailandu (2005 m. gruodžio 20 d. Tarybos sprendimas (2005/953/EB) dėl Europos bendrijos ir Tailando susitarimo sudarymo pasikeičiant laiškais pagal 1994 m. GATT XXVIII straipsnį siekiant iš dalies pakeisti prie 1994 m. GATT pridėtame EB CXL sąraše numatytas ryžiams taikomas lengvatas, OL L 346, 2005 12 29, p. 24) ir su Jungtinėmis Amerikos Valstijomis (2005 m. birželio 21 d. Tarybos sprendimas dėl Europos bendrijos ir Jungtinių Amerikos Valstijų susitarimo pasikeičiant laiškais dėl lukštentiems ryžiams taikomų muitų apskaičiavimo metodo, ir iš dalies keičiančio Sprendimus 2004/617/EB, 2004/618/EB ir 2004/619/EB, sudarymo, OL L 170, 2005 7 1, p. 67).
            
            
               2.KONSULTACIJOS PRIEŠ PRIIMANT AKTĄ
            
            
               Šis deleguotasis aktas buvo pristatytas ir aptartas su ekspertais Horizontaliųjų klausimų dėl BŽŪP ekspertų grupėje 2021 m. kovo 16 d. ir balandžio 15 d. įvykusiuose posėdžiuose. Teisės aktas buvo paskelbtas konsultacijoms pagal grįžtamosios informacijos teikimo mechanizmą; konsultacijos vyko nuo 2021 m. balandžio 9 d. iki gegužės 7 d. Taikant grįžtamosios informacijos mechanizmą gautas vienas atsiliepimas – bendra pastaba, nesusijusi su pačiu aktu. Todėl teisės akto keisti nereikėjo.  
            
            
               3.DELEGUOTOJO AKTO TEISINIAI ASPEKTAI
            
            
               Šiuo deleguotuoju aktu numatoma panaikinti prievolę išduoti eksporto licencijas lukštentiems (rudiesiems) ryžiams ir iš dalies arba visiškai nulukštentiems, poliruotiems arba nepoliruotiems, glazūruotiems arba neglazūruotiems ryžiams. Ši prievolė panaikinama iš dalies pakeičiant Reglamentą (ES) 2016/1237. Kartu priimamas Komisijos įgyvendinimo reglamentas, kuriuo iš dalies keičiamos atitinkamo Komisijos įgyvendinimo reglamento (ES) 2016/1239 nuostatos dėl užstato dydžio ir šiuo reglamentu panaikintinų ryžių eksporto licencijų galiojimo laikotarpių.
            
            
                
            
            
               KOMISIJOS DELEGUOTASIS REGLAMENTAS (ES) …/...
            
            
               2021 07 06
            
            
               kuriuo dėl prievolės išduoti ryžių eksporto licenciją iš dalies keičiamas Deleguotasis reglamentas (ES) 2016/1237
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007
                  1
               , ypač į jo 177 straipsnį,
            
            
               atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1306/2013 dėl bendros žemės ūkio politikos finansavimo, valdymo ir stebėsenos, kuriuo panaikinami Tarybos reglamentai (EEB) Nr. 352/78, (EB) Nr. 165/94, (EB) Nr. 2799/98, (EB) Nr. 814/2000, (EB) Nr. 1290/2005 ir (EB) Nr. 485/2008
                  2
               , ypač į jo 66 straipsnio 3 dalies c ir e punktus,
            
            
               kadangi:
            
            
               (1)Komisijos deleguotuoju reglamentu (ES) 2016/1237
                  3
                papildomas Reglamentas (ES) Nr. 1308/2013 tiek, kiek tai susiję su žemės ūkio produktų licencijų sistema, įskaitant produktų, dėl kurių reikia pateikti importo arba eksporto licenciją, sąrašą;
            
            
               (2)Deleguotojo reglamento (ES) 2016/1237 2 straipsnio 2 dalies a punkte kartu su jo priedo II dalies A punktu nustatyta prievolė išduoti licenciją eksportuojant lukštentus (ruduosius) ryžius (KN kodas 1006 20)  ir iš dalies arba visiškai nulukštentus, poliruotus arba nepoliruotus, glazūruotus arba neglazūruotus ryžius (KN kodas 1006 30);
            
            
               (3)dabar veiksmingą eksporto stebėseną galima vykdyti taikant kitas priemones. Siekiant supaprastinimo ir siekiant sumažinti valstybių narių ir ūkio subjektų administracinę naštą, turėtų būti panaikintas įpareigojimas išduoti lukštentų (rudųjų) ryžių ir iš dalies arba visiškai nulukštentų, poliruotų arba nepoliruotų, glazūruotų arba neglazūruotų ryžių eksporto licencijas;
            
         
         
            
               (4)siekiant aiškumo, tikslinga nustatyti taisykles dėl eksporto licencijų, kurios buvo išduotos lukštentiems (rudiesiems) ryžiams ir iš dalies arba visiškai nulukštentiems, poliruotiems arba nepoliruotiems, glazūruotiems arba neglazūruotiems ryžiams, kai tokių licencijų atžvilgiu prievolė išduoti eksporto licenciją yra panaikinama šiuo reglamentu ir kai tos licencijos tebegalioja šio reglamento taikymo pradžios dieną,
            
            
               (5)todėl Deleguotasis reglamentas (ES) 2016/1237 turėtų būti atitinkamai iš dalies pakeistas,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Deleguotojo reglamento (ES) 2016/1237 pakeitimas
            
            
            
               Deleguotojo reglamento (ES) 2016/1237 priedo II dalies A punktas išbraukiamas.
            
            
               2 straipsnis
            
            
               Pereinamojo laikotarpio nuostatos
            
            
               Nominalaus turėtojo prašymu užstatas, pateiktas už lukštentų (rudųjų) ryžių ir iš dalies arba visiškai nulukštentų, poliruotų arba nepoliruotų, glazūruotų arba neglazūruotų ryžių eksporto licenciją, grąžinamas, jei įvykdomos visos šios sąlygos: 
            
            
               a) šio reglamento įsigaliojimo dieną licencijų galiojimas nėra pasibaigęs; 
            
            
               b) šio reglamento įsigaliojimo dieną licencijoje nurodyti kiekiai buvo panaudoti iš dalies arba visai nepanaudoti.
            
            
               3 straipsnis
            
            
               Įsigaliojimas
            
            
               Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje 2021 07 06
            
            
               
                     Komisijos vardu
               
               
                     Pirmininkė
                     Ursula VON DER LEYEN
               
            
         
         
            
                  
                     (1)
                  
                        OL L 347, 2013 12 20, p. 671. 
               
               
                  
                     (2)
                  
                        OL L 347, 2013 12 20, p. 549. 
               
               
                  
                     (3)
                  
                        2016 m. gegužės 18 d. Komisijos deleguotasis reglamentas (ES) 2016/1237, kuriuo iš dalies papildomi Europos Parlamento ir Tarybos reglamentas (ES) Nr. 1308/2013 dėl importo ir eksporto licencijų sistemos taikymo taisyklių ir Europos Parlamento ir Tarybos reglamentas (ES) Nr. 1306/2013 dėl užstatų, sumokėtų už tokias licencijas, grąžinimo ir negrąžinimo taisyklių, ir iš dalies keičiami Komisijos reglamentai (EB) Nr. 2535/2001, (EB) Nr. 1342/2003, (EB) Nr. 2336/2003, (EB) Nr. 951/2006, (EB) Nr. 341/2007 ir (EB) Nr. 382/2008, ir panaikinami Komisijos reglamentai (EB) Nr. 2390/98, (EB) Nr. 1345/2005, (EB) Nr. 376/2008 ir (EB) Nr. 507/2008 (OL L 206, 2016 7 30, p. 1).